普融閣
作者：鄒浩
朝代：宋

paragraphs: 前身善財後老平，善知識處靡不到。
十信生行回向地，等覺妙覺諸法門。
一法門中義一句，須彌聚筆海量墨。
亘未來際力書寫，未來可盡寫不盡。
何况六位一切法，一一筭諭莫能及。
老平於此不思議，第三手把龜手筆。
一刹那間能事竟，一一微塵出經卷。
三千世界微塵偈，一四天下微塵品。
龍樹傳持所未會，悉在而今輪字裏。
字字無增亦無減，四十二字誰舉偈。
大寶蓮花忽開敷，帝網重重清浄土。
十方三世佛菩薩，一時會集作證明。
彌勒辨說巧稱揚，文殊師利欣按頂。
日用縱横日日新，此身普賢身內現。
若人欲識老平身，即是毗盧無盡藏。